Betogers eis bruin mense se ‘insluiting’ op JEBDie groep betogers wat deel uitmaak van die Gautengse Shutdown-koördineringskomitee. Foto: ANA ŉ Groep wat deel uitmaak van die Gautengse Shutdown-koördineringskomitee het Dinsdag ŉ optog na die Johannesburgse Effektebeurs (JEB) gehou om te eis dat die bruin gemeenskap by genoteerde maatskappye “ingesluit” word. Dié groep beweer hulle verteenwoordig 13 bruin gemeenskappe in dié provinsie. “Ons doen ŉ beroep op die JEB om ŉ volledige oudit aan ons te verskaf van hoeveel geklassifiseerde bruin mense in diens van die genoteerde maatskappye is, asook om bekend te maak hoeveel gemeenskappe trek voordeel uit hul korporatiewe maatskaplike beleggingsbesteding en ontwikkelingsprogramme,” het Anthony Williams, woordvoerder van dié komitee, gesê. Williams het gesê die groep dring daarop aan om te weet hoeveel bruin mense, of mense van gemengde ras, het aandele op die JEB. “Ons vra hulle om reaktief te wees. Ons gee hulle sewe dae om op ons eise te reageer.” Mpho Ledwaba, hoof van bemarking van die JEB, het bevestig die aandelebeurs het ŉ brief van die Gautengse Shutdown-koördineringskomitee ontvang. “Soos standaardpraktyk is, sal die brief intern nagegaan word en sal op die beste plan van aksie besluit word wat uitgevoer sal word soos gepas is,” het Ledwaba gesê. Die groep beweer hulle verteenwoordig onder meer die gemeenskappe van Westbury, Eldorado Park, Kliptown, Noordgesig en Ennerdale. Hulle het ook onderneem om Vrydag ŉ optog te hou ter ondersteuning van geregtigheid vir die vrou wat onlangs in ŉ oënskynlike bendeskietery in Westbury in die kruisvuur beland en doodgeskiet is. Haar dood het tot gewelddadige betogings in die gemeenskap gelei.